CELEX: 52015PC0581
Language: fi
Date: 2015-11-20
Title: Ehdotus NEUVOSTON PÄÄTÖS Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisellä assosiaatiosopimuksella perustetussa assosiaationeuvostossa Euroopan unionin puolesta esitettävästä kannasta

EUROOPAN KOMISSIO
            Bryssel 20.11.2015
            COM(2015) 581 final
            2015/0266(NLE)
            Ehdotus
            NEUVOSTON PÄÄTÖS
            Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisellä assosiaatiosopimuksella perustetussa assosiaationeuvostossa Euroopan unionin puolesta esitettävästä kannasta
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               Ehdotuksen perustelut ja tavoitteet
            
            
               Oheinen ehdotus on oikeudellinen väline, jolla määritetään Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisellä assosiaatiosopimuksella, jäljempänä 'sopimus', perustetussa elimessä unionin puolesta esitettävä kanta. 
            
            
               Sopimus allekirjoitettiin 27. kesäkuuta 2014, ja sitä on sovellettu väliaikaisesti 1. syyskuuta 2014 alkaen odotettaessa jäsenvaltioiden suorittamaa ratifiointia. Sopimuksen allekirjoittaminen Euroopan unionin, Euroopan atomienergiayhteisön ja niiden jäsenvaltioiden puolesta sekä sopimuksen tiettyjen määräysten väliaikainen soveltaminen hyväksyttiin 16. kesäkuuta 2014 annetulla neuvoston päätöksellä 2014/492/EU
                  1
               . 
            
            
               Sopimuksella perustettiin assosiaationeuvosto, joka valvoo ja seuraa sopimuksen soveltamista ja täytäntöönpanoa sekä tarkastelee määräajoin sopimuksen toimivuutta suhteessa sen tavoitteisiin. Assosiaationeuvosto tekee päätöksen siitä, milloin täysimääräinen täytäntöönpano ja noudattaminen on varmistettu koko Moldovan tasavallan alueella. 
            
            
               Johdonmukaisuus suhteessa tällä politiikan alalla voimassa oleviin politiikkaa koskeviin säännöksiin
            
            
               Ehdotettavalla säädöksellä pannaan edellä mainitun sopimuksen määräysten perusteella täytäntöön Euroopan unionin yhteinen kauppapolitiikka itäisen kumppanimaan suhteen. Tarkoituksena on varmistaa, että pitkälle menevän ja laaja-alaisen vapaakauppa-alueen taloudelliset hyödyt ulottuvat koko Moldovan tasavallan alueelle. 
            
            
               Johdonmukaisuus suhteessa unionin muuhun politiikkaan
            
            
               Tämä ehdotus on johdonmukainen unionin muun ulkosuhteita koskevan politiikan, erityisesti Moldovan tasavaltaan liittyvän Euroopan naapuruuspolitiikan ja kehitysyhteistyöpolitiikan, kanssa ja täydentää sitä.
            
            
               2.Oikeusperusta sekä toissijaisuus- ja suhteellisuusperiaate
            
            
               Oikeusperusta
            
            
               Unionin ja Moldovan tasavallan välisellä sopimuksella perustetuissa elimissä esitettävän unionin kannan määrittämisen oikeusperusta on Euroopan unionin toiminnasta tehty sopimus ja erityisesti sen 207 artiklan 4 kohta yhdessä sen 218 artiklan 9 kohdan kanssa. 
            
            
               Toissijaisuusperiaate (muun kuin yksinomaisen toimivallan osalta)
            
            
               Yhteinen kauppapolitiikka kuuluu SEUT-sopimuksen 3 artiklan mukaan unionin yksinomaiseen toimivaltaan. Sen vuoksi toissijaisuusperiaatetta ei sovelleta.
            
            
               Oikeasuhteisuus
            
            
               Tämä ehdotus on tarpeen, jotta voidaan panna täytäntöön unionin kansainväliset sitoumukset, jotka sisältyvät Moldovan tasavallan kanssa tehtyyn sopimukseen. 
            
            
               Sääntelytavan valinta
            
            
               Tämä ehdotus noudattaa SEUT-sopimuksen 218 artiklan 9 kohtaa, jonka mukaan päätöksiä tekee neuvosto. Ei ole olemassa muuta oikeudellista välinettä, jota voitaisiin käyttää tässä ehdotuksessa esitetyn tavoitteen saavuttamiseksi. 
            
         
         
            
               3.JÄLKIARVIOINTIEN, SIDOSRYHMÄKUULEMISTEN JA VAIKUTUSTENARVIOINTIEN TULOKSET
            
            
               Voimassa olevan lainsäädännön jälkiarvioinnit/toimivuustarkastukset
            
            
               
                  Ei sovelleta.
               
            
            
               Sidosryhmien kuuleminen
            
            
               Sidosryhmäkuulemisia ei sovelleta tähän ehdotukseen.
            
            
               •Asiantuntijatiedon käyttö
            
            
               
                  Komissio on ottanut huomioon unionia naapuruuspolitiikan toteuttamisessa avustavien ulkopuolisten asiantuntijoiden ja elinten näkemykset. 
               
            
            
               Vaikutusten arviointi
            
            
               
                  Ehdotus liittyy sopimuksen täytäntöönpanoon koko Moldovan tasavallan alueella, mistä tehtiin vuonna 2009 ennakkoarviointi ja vuonna 2012 komission kauppapolitiikan pääosaston kaupan kestävään kehitykseen kohdistuvien vaikutusten arviointi, joiden tuloksia käytettiin pitkälle menevää ja laaja-alaista vapaakauppa-aluetta koskevan sopimuksen neuvotteluprosessissa.
               
            
            
               Sääntelyn tila ja yksinkertaistaminen
            
            
               
                  Unionin ja Moldovan tasavallan väliseen sopimukseen ei sovelleta REFIT-ohjelman menettelyjä. 
               
            
            
               Perusoikeudet
            
            
               Ehdotuksella ei ole kielteisiä seurauksia perusoikeuksien suojeluun. 
            
            
               4.TALOUSARVIOVAIKUTUKSET
            
            
               
                  Ei sovelleta.
               
            
            
               5.MUUT ASIAT
            
            
               Täytäntöönpanosuunnitelmat sekä seuranta-, arviointi- ja raportointijärjestelyt
            
            
               
                  Sopimuksen täytäntöönpanoa tarkastellaan säännöllisesti EU:n ja Moldovan tasavallan assosiaationeuvostossa. Lisäksi Euroopan komissio on sitoutunut raportoimaan Euroopan parlamentille vuosittain sopimuksen V osaston (Kauppa ja kaupan liitännäistoimenpiteet) täytäntöönpanosta.
               
            
            
               Perusteluasiakirjat (direktiivien osalta)
            
            
               
                  Ei sovelleta.
               
            
         
         
            
               Yksityiskohtainen selvitys ehdotuksen säännöksistä
            
            
               
                  Ehdotuksen tarkoituksena on hyväksyä sopimuksen V osaston (Kauppa ja kaupan liitännäistoimenpiteet) soveltamista koko Moldovan tasavallan alueella koskeva unionin kanta. Sopimuksen 462 artiklan 2 kohdassa määrätään, että sopimuksen V osaston tai koko sopimuksen soveltaminen koko Moldovan tasavallan alueella on aloitettava sen jälkeen, kun Moldovan tasavalta takaa V osaston tai sopimuksen täysimääräisen täytäntöönpanon ja noudattamisen alueilla, jotka eivät kuulu Moldovan tasavallan hallituksen tosiasialliseen hallintaan. Moldovan tasavalta on ilmoittanut Euroopan komissiolle voivansa taata sopimuksen V osaston täysimääräisen täytäntöönpanon ja noudattamisen 1. päivästä tammikuuta 2016. Näin ollen ehdotetaan, että assosiaationeuvosto tekee päätöksen sopimuksen 462 artiklan 3 kohdan mukaisesti.
               
            
            
               2015/0266 (NLE)
            
            
               Ehdotus
            
            
               NEUVOSTON PÄÄTÖS
            
            
               Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisellä assosiaatiosopimuksella perustetussa assosiaationeuvostossa Euroopan unionin puolesta esitettävästä kannasta
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa,
            
            
               ottaa huomioon Euroopan komission ehdotuksen
            
            
               sekä katsoo seuraavaa:
            
            
               1)Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisen assosiaatiosopimuksen, jäljempänä ’sopimus’, 464 artiklan 3 ja 4 kohdassa määrätään, että osaa sopimuksesta sovelletaan väliaikaisesti.
            
            
               2)Väliaikaisesti sovellettavat sopimuksen määräykset, joihin kuuluvat V osaston (Kauppa ja kaupan liitännäistoimenpiteet) määräykset, täsmennetään 16 päivänä kesäkuuta 2014 annetun neuvoston päätöksen 2014/492/EU
                  2
                3 artiklassa.
            
            
               3)Sopimuksen 462 artiklassa määrätään, että sopimuksen V osaston soveltaminen niiden Moldovan tasavallan alueiden osalta, jotka eivät kuulu Moldovan tasavallan hallituksen tosiasialliseen hallintaan, on aloitettava sen jälkeen, kun Moldovan tasavalta takaa V osaston täysimääräisen täytäntöönpanon ja noudattamisen koko alueellaan. 
            
            
               4)Lisäksi sopimuksen 462 artiklassa määrätään, että assosiaationeuvosto tekee päätöksen siitä, milloin sopimuksen V osaston täysimääräinen täytäntöönpano ja noudattaminen on varmistettu koko Moldovan tasavallan alueella. 
            
            
               5)Moldovan tasavalta on ilmoittanut Euroopan komissiolle, että se voi taata sopimuksen V osaston täysimääräisen täytäntöönpanon ja noudattamisen koko alueellaan 1 päivästä tammikuuta 2016. 
            
            
               6)Sopimuksen V osaston soveltamista koko Moldovan tasavallan alueella on tarpeen seurata ja tarkastella säännöllisesti.
            
            
               7)Sen vuoksi on aiheellista määrittää unionin kanta, joka koskee sopimuksen V osaston soveltamista koko Moldovan tasavallan alueella,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               1.Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisen assosiaatiosopimuksen 434 artiklalla perustetussa assosiaationeuvostossa esitettävä unionin kanta, joka koskee sopimuksen V osaston (Kauppa ja kaupan liitännäistoimenpiteet) täysimääräistä täytäntöönpanoa ja noudattamista ja sen soveltamista koko Moldovan tasavallan alueella, perustuu tähän päätökseen liitettyyn assosiaationeuvoston päätösluonnokseen.
            
         
         
            
               2.Unionin edustajat assosiaationeuvostossa voivat hyväksyä pieniä muutoksia päätösluonnokseen ilman uutta neuvoston päätöstä.
            
            
               2 artikla
            
            
               Euroopan komissio raportoi neuvostolle assosiaatiosopimuksen V osaston soveltamisesta koko Moldovan tasavallan alueella 8 kuukauden kuluessa tämän päätöksen voimaantulosta ja sen jälkeen vuosittain. Jos Moldovan tasavalta ei enää takaa assosiaatiosopimuksen V osaston täysimääräistä täytäntöönpanoa ja noudattamista niillä Moldovan tasavallan alueilla, jotka eivät kuulu sen tosiasialliseen hallintaan, unionin edustajat assosiaationeuvostossa voivat pyytää assosiaationeuvostoa harkitsemaan uudelleen sopimuksen V osaston soveltamisen jatkumista kyseisillä alueilla. 
            
            
               3 artikla
            
            
               Tämä päätös tulee voimaan päivänä, jona se hyväksytään.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  EUVL L 260, 30.8.2014, s. 1.
               
               
                  
                     (2)
                  Neuvoston päätös, annettu 16 päivänä kesäkuuta 2014, Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisen assosiaatiosopimuksen allekirjoittamisesta Euroopan unionin puolesta ja sen väliaikaisesta soveltamisesta (EUVL L 260, 30.8.2014, s. 1). 
               
            
      
    ---documentbreak--- 
      
         
               EUROOPAN KOMISSIO
            Bryssel 20.11.2015
            COM(2015) 581 final
            LIITE
            asiakirjaan
            Ehdotus: Neuvoston päätös
            Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisellä assosiaatiosopimuksella perustetussa assosiaationeuvostossa Euroopan unionin puolesta esitettävästä kannasta
            
               
         
         
            
               LIITE
            
            
               Luonnos
            
            
               EU:n ja Moldovan tasavallan assosiaationeuvoston päätös N:o 1/2015,
            
            
               annettu … päivänä …kuuta 2015, 
            
            
               Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisen assosiaatiosopimuksen V osaston soveltamisesta koko Moldovan tasavallan alueella
            
            
               ASSOSIAATIONEUVOSTO, joka
            
            
               ottaa huomioon Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisen assosiaatiosopimuksen, jäljempänä ’sopimus’, joka allekirjoitettiin Brysselissä 27 päivänä kesäkuuta 2014, ja erityisesti sen 462 artiklan
            
            
               sekä katsoo seuraavaa:
            
            
               1)Osia sopimuksesta sovelletaan väliaikaisesti 1 päivästä syyskuuta 2014 sopimuksen 464 artiklan mukaisesti. 
            
            
               2)Moldovan tasavalta on ilmoittanut Euroopan komissiolle voivansa taata sopimuksen V osaston  (Kauppa ja kaupan liitännäistoimenpiteet) täysimääräisen täytäntöönpanon ja noudattamisen koko alueellaan 1 päivästä tammikuuta 2016. 
            
            
               3)On aiheellista, että assosiaationeuvosto tarkastelee säännöllisesti sopimuksen V osaston soveltamista koko Moldovan tasavallan alueella. 
            
            
               4)On aiheellista, että kauppaan liittyviä kysymyksiä käsittelevä assosiaatiokomitea seuraa sopimuksen V osaston soveltamista koko Moldovan tasavallan alueella ja raportoi säännöllisesti assosiaationeuvostolle,
            
            
               ON HYVÄKSYNYT TÄMÄN PÄÄTÖKSEN:
            
            
               1 artikla
            
            
               1.Assosiaatiosopimuksen V osastoa (Kauppa ja kaupan liitännäistoimenpiteet) sovelletaan koko Moldovan tasavallan alueella 1 päivästä tammikuuta 2016.
            
            
               2.Assosiaationeuvosto tarkastelee uudelleen sopimuksen V osaston soveltamista koko Moldovan tasavallan alueella 10 kuukauden kuluessa tämän päätöksen hyväksymisestä ja sen jälkeen kerran vuodessa. 
            
            
               3.Kauppaan liittyviä kysymyksiä käsittelevä assosiaatiokomitea seuraa 1 kohdassa tarkoitettua V osaston soveltamista. Se raportoi assosiaationeuvostolle kerran vuodessa ja olosuhteiden sitä vaatiessa.
            
            
               4.VII osastoa sovelletaan siltä osin kuin sitä sovelletaan V osaston yhteydessä.
            
            
               2 artikla
            
         
         
            
               Tämä päätös tulee voimaan päivänä, jona se hyväksytään.
            
            
               Tehty …
            
            
                     
                  
                  
                     
                        Assosiaationeuvoston puolesta
                     
                     
                  
               
                     
                  
                  
                     
                        Puheenjohtaja